पिता का दर्द, SSP ने कहा- लड़की खूबसूरत है, कोई पालने-पोसने ले गया होगा
Bihar Muzaffarpur Girl Missing Case; Join The Search And Receive A Reward Of Rs 5 Lakh For Any Information Leading To Her Safe Return.  ऐसे अपमान जनक शब्द सुनकर भी पिता नहीं टूटा। भास्कर की इंवेस्टिगेशन में चौंकाने वाले खुलासे हुए हैं। इस बार संडे स्टोरी में पढ़िए मुजफ्फरपुर की उस बेटी की कहानी जिसका पता बताने वाले को मिलेगा 5 लाख का इना
16 फरवरी 2021 का दिन था। हर तरफ सरस्वती पूजा की धूम थी। इसी दिन मुजफ्फरपुर के पमरिया टोला में पूजा पंडाल से एक मासूम किडनैप हो गई। पूरा इलाका छान मारा गया। कोई सुराग नहीं मिला। पुलिस तलाश नहीं पाई। फिर केस CBI को हैंडओवर हो गया। सीबीआई को भी कुछ सुराग नहीं मिला तो 5 लाख का इनाम घोषित कर दिया गया।
परिवार ने सीएम से लेकर डीएम तक गुहार लगाई। हर जगह आश्वासन मिला, लेकिन बेटी नहीं। SSP ने मासूम के पिता से बोल दिया “लड़की खूबसूरत थी, कोई पालने-पोसने ले गया होगा”...। ऐसे अपमान जनक शब्द सुनकर भी पिता नहीं टूटा। भास्कर की इंवेस्टिगेशन में चौंकाने वाले खुलासे हुए हैं। इस बार संडे स्टोरी में पढ़िए मुजफ्फरपुर की उस बेटी की कहानी जिसका पता बताने वाले को मिलेगा 5 लाख का इनाम….।
पिता की जुबानी..बेटी के गायब होने की कहानी
5 साल की खुशी राजन साह के 4 बच्चों में सबसे छोटी इकलौती बेटी है। पूरा परिवार मुजफ्फरपुर के ब्रह्मपुर थाना क्षेत्र के पमरिया टोला में रहता है। घर से थोड़ी ही दूर, लक्ष्मी चौक पर सब्जी की दुकान है। राजन का पूरा परिवार सब्जी का कारोबार करता है। हर दिन की तरह 16 फरवरी 2021 को भी राजन मां-बाप और भाई के साथ सब्जी की दुकान पर था।
राजन बताते हैं, घर के आस पास दो पूजा पंडाल थे। बच्ची पड़ोस की एक बच्ची के साथ पंडाल में खेल रही थी। रात दुकान से लौटा तो पता चला खुशी गायब है। अगल-बगल काफी तलाश की गई, लेकिन कोई सुराग नहीं लगा। रात में थाना पर गए आवेदन दिए, लेकिन पुलिस यह बोलकर वापस कर दी कि बच्ची सुबह मिल जाएगी। रात में कई बार थाना गए, बच्ची को ढूंढते रहे। पुलिस ने आवेदन तक नहीं लिया। सुबह जब मेयर ने लिखकर आवेदन दिया तो केस दर्ज किया गया। अपहरण का आरोप पड़ोसी अमन पर है, वह घटना के बाद से जेल में है।
SSP की बात से दर्द हुआ, लेकिन हारा नहीं 
राजन साह बेटी की तलाश में मुजफ्फरपुर के छोटे से नेता से लेकर सीएम तक पहुंचा। थानेदार से लेकर एसएसपी तक गुहार लगाई, लेकिन कहीं कोई सुराग नहीं लगा। राजन को ताने भी सुनने पड़े, लेकिन वह हारा नहीं। आज भी वह बेटी की तलाश में दौड़ भाग कर रहा है। राजन बताते हैं कि वह तत्कालीन डिप्टी सीएम रेणु देवी के पास भी गए, डिप्टी सीएम ने एसएसपी को फोन लगाया तो बोले लड़की सुंदर थी कोई पालने पोसने के लिए ले गया होगा। डिप्टी सीएम की पैरवी के बाद तत्कालीन SSP भी नाराज हो गए और राजन को खूब भला बुरा कहा। इसके बाद भी राजन ने हार नहीं मानी।
खुशी के कपड़े और खिलौनों से खेलती है मां..
खुशी अब जहां भी होगी, 7 साल की हो गई होगी। अब खिलौनों से खेलने की उम्र नहीं होगी। पुराने कपड़े भी अब छोटे पड़ेंगे, लेकिन उसकी मां मेनका देवी खिलौनों और कपड़े के साथ बेटी का इंतजार कर रही है। वह हर दिन बाक्स से खुशी के कपड़े और खिलौने निकालती हैं, साफ सफाई कर उसे रख देती हैं। कभी कभी ऐसा लगता है कि खुशी आवाज दे रही है।
मेनका बताती हैं, दो साल में ऐसा कोई दिन नहीं जब उनकी आंखों से आंसू नहीं आया हो। हर दिन आंखों में आंसू लिए मां बेटी की राह देखती है। खुशी के भाई रणधाीर अंकुश और आयुष हमेशा मां से बहन के बारे में पूछते हैं। वह घर वालों से हर दिन सवाल करते हैं, खुशी कब आएगी।
खुशी के वकीलों ने CBI तक पहुंचाया मामला 
खुशी की तलाश सीबीआई कर रही है। पुलिस ने पूरी तलाश की लेकिन वह कोई सुराग नहीं लगा पाई। मुजफ्फरपुर सिविल कोर्ट की एडवोकेट पूजा पांडेय ने खुशी के केस को बड़ी चुनौती के रूप में लिया। एडवोकेट पूजा बताती हैं कि मुजफफरपुर पुलिस ने किसी भी साक्ष्य पर पारदर्शिता वाली जांच नहीं की है। इस कारण से हाईकोर्ट में रीट करनी पड़ी इसके बाद केस सीबीआई के पास गया।
पुलिस ने न तो अच्छे से छानबीन किया और न ही सीसीटीवी फुटेज को ही खंगाला। जिन आरोपियों का नाम सामने आया, उनसे भी पूछताछ नहीं की गई। एक आरोपी जो जेल में है, उसे भी रिमांड पर लेकर पूछताछ नहीं की गई। सीबीआई के पास मामला जाने के बाद अब इंवेस्टिगेशन तेज हुई है।
कई लोगों से पूछताछ भी की गई है, हालांकि शुरुआती दौर में पुलिस ने केस खराब कर दिया है। इसके बाद भी उम्मीद है कि अब केस सॉल्व हो जाएगा। खुशी के परिवार वाले मानते हैं कि मुजफ्फरपुर सिविल कोर्ट की एडवोकेट पूजा पांडेय और पटना हाईकोर्ट के एडवोकेट ओम प्रकाश की लड़ाई से ही आज केस जिंदा है, नहीं ताे पुलिस ने मामला ही ठंडा कर दिया था।
CBI ने जितना रखा इनाम, तलाश में परिवार पर उससे अधिक कर्ज 
खुशी की तलाश में परिवार पर 5 लाख से अधिक का कर्ज हो गया है। राजन साह बताते हैं कि वह 16 फरवरी 2021 से लगातार बेटी की तलाश कर रहे हैं। बिहार से लेकर आस पास के राज्यों में भी वह तलाश कर चुके हैं। छत्तीसगढ़ और मध्य प्रदेश से लेकर जहां भी उन्हें कोई सुराग लगा वह तलाश में निकल लिए। राजन बताते हैं कि सीबीआई से काफी उम्मीद है, लेकिन जितना इनाम रखा गया है उससे अधिक वह खर्च कर चुके हैं। वह लगातार दो साल से दौड़ रहे हैं, मुजफ्फरपुर कोर्ट से लेकर हाईकोर्ट तक की पैरवरी कर रहे हैं।
भास्कर इंवेस्टिगेशन : पुलिस ने उलझा दिया पूरा मामला 
जिस लड़की की तलाश में CBI ने 5 लाख का इनाम रखा है, उसकी पड़ताल में दैनिक भास्कर की टीम मुजफ्फरपुर पहुंची। हम सबसे पहले खुशी के घर मुजफ्फरपुर के पमरिया टोला पहुंचे जहां से वह गायब हुई थी। यहां हमारी मुलाकात खुशी की मां मेनका देवी और पिता राजन साह से हुई। घटना की पूरी कहानी सुनने के बाद भास्कर ने पुलिस से बात करनी चाहिए तो यह कहकर मना कर दिया गया कि केस सीबीआई के पास है। पड़ताल के दौरान खुशी के लिए लड़ाई लड़ने वाली मुजफ्फरपुर की एडवोकेट पूजा पांडेय से भी बात की गई। पड़ताल में पुलिस की शुरुआती जांच में मनमानी का बड़ा खुलासा हुआ। पुलिस घटना की रात सूचना पर एक्टिव हुई होती तो मामला इतना नहीं उलझता..।
आवेदन पर बड़ा सवाल
भास्कर की पड़ताल में यह पता चला कि पुलिस ने जिस आवेदन पर केस दर्ज किया है, वह तत्काल मेयर द्वारा लिखी गई थी। लड़की के परिवार वाले घटना के बाद से लगातार अपहरण का आरोप लगा रहे थे, इसके लिए मोहल्ले के कुछ लोगों का नाम भी ले रहे थे। लड़की के पिता राजन ने जो आवेदन लिखा था, उसमें आरोपियों का नाम भी लिखा था। राजन बताते हैं, उस समय यह समझा दिया गया था कि लड़की से मतलब है, वह मिल जाएगी। अब लड़की के पिता भी तत्कालीन मेयर द्वारा लिखाए गए आवेदन पर सवाल खड़े करते हैं। राजन का कहना है कि उस आवेदन में यह लिख दिया गया था, इस घटना में किसी पर कोई संदेह नहीं है।
पुलिस ने CCTV की जांच में किया खेल
पुलिस ने जांच में CCTV को भी पचा लिया है। केस डायरी में सिर्फ उसी CCTV का उल्लेख किया गया है, जो बंद पड़ा था। लड़की के घर से 200 मीटर की दूरी पर स्थिति तत्कालीन मेयर के घर का सीसीटीवी फुटेज भी नहीं खंगाला। परिवार वालों का आरोप है कि घर के आस पास गली में दो से तीन घरों में CCTV थी, लेकिन पुलिस ने इसका जिक्र केस डायरी में नहीं किया है। इतना ही जिस युवक पर परिवार वालों ने अपहरण का आरोप लगाया उसे पकड़कर पुलिस ने दबाव में छोड़ दिया। धरना प्रदर्शन के बाद पुलिस ने आरोपित को गिरफ्तार कर जेल भेजा।
जांच अधिकारी बदलते गए, केस वहीं का वहीं रह गया 
खुशी के गायब होने के बाद से जांच अफसर बदल रहे हैं, लेकिन केस आगे नहीं बढ़ सका। घटना के बाद केस दर्ज होते ही विद्यानंद को जांच अधिकारी बनाया गया। एक साल में उनका ट्रांसफर होते ही केस दूसरे अफसर के पास गया। सीबीआई तक केस पहुंचने तक पुलिस के तीन पदाधकारी केस के इंवेस्टिगेशन अफसर बनाए गए। खुशी के पिता परिवार वालों को सीबीआई से काफी उम्मीद है, क्योंकि जब से जांच उसके हाथ में गई है। आरोपियों से पूछताछ हो रही है। ऐसे में उम्मीद है कि खुशी का सुराग लग जाएगा।
जानिए कितना अहम शुरुआती जांच 
किसी भी घटना की शुरुआती जांच काफी अहम होती है। पुलिस ने शुरुआती दौर में अगर साक्ष्य इकट्‌ठा करने में मनमानी की तो केस पूरी तरह से उलझ जाता है। बाद में घटना स्थल के सीन बदल जाते हैं, आरोपियों को भी बचने का पूरा मौका मिल जाता है। खुशी की केस लड़ रही एडवोकेट पूजा पांडेय बताती हैं कि घटना के बाद पुलिस जितनी एक्टिव रहती है, उतनी ही तेजी से घटना का खुलासा हो जाता है।
खुशी के गायब होने के बाद पुलिस ने तत्परता नहीं दिखाई। सीसीटीवी कैमरों की जांच से लेकर आरोपियों से पूछताछ तक में लापरवाही हुई। इस कारण से अब केस उलझ गया है। हालांकि एडवोकेट का कहना है कि सीबीआई का काम कर रही है, वह उस पॉइंट पर काम कर रही है जिस पर पुलिस ने ध्यान नहीं दिया था। एक एक कर आरोपियों से पूछताछ की जा रही है, ऐसे में उम्मीद बढ़ी है। सीबीआई इनाम रखने के साथ लोगों से खुशी के बारे में जानकारी के लिए अपील कर रही है।